钦定古今图书集成/方舆汇编/职方典/第1455卷 > 《云南图经志书序》前人
## 钦定古今图书集成/方舆汇编/职方典/第1455卷 > 《云南图经志书序》前人

洪武二十有九年八月既望，西平侯沐英谓景常曰：
“国家继天立极，舆图之广，亘古未有。洪武初，即命天
下郡邑修撰成书，以昭大统。当是时，云南未宾，兹用
弗备，子其为我成之，将以达于上。”景常拜命之辱，不
敢辞。粤若夏后氏之王也，分土作贡，周述《职方》，汉收
秦图籍，皆《志》也。曰“志者何？聚其土地所生，风气所宜”，
贡赋繁简，以立纲陈纪，非徒示舆图之大也。皇明德
懋同天地，圣神昭日月，仁风义气，振荡六合，四夷八
蛮莫不稽颡效臣，顺袭官带，幅𢄙有截舆图之书，是
宜奄八荒而履无外也。考于史氏所载，宏纲大典，焕
乎有章。虽云南以后服见锄，而事功不可不纪。按云
南自昔外于王化元初，铲封畛，列郡县，妪煦抚摩，与
西汉羁縻之风何异？重以梁王不迪天命，戕虐我信
使，诱纳我逋逃，由是皇上命将出师，奉辞伐罪，金鼓
一震，土崩瓦解，不浃十辰，悉为疆理，镇以重臣。十数
年间，政化渐于蛮獠，皇泽溢于方外，建国表方，与内
地等，熙熙皞皞，化为乐国，视《元霄》壤悬绝矣。兹非神
武不杀之所致，欤不揣窥测化功，摸绘日月，编次成
书，挂一漏万，庶国家缛典，将于是乎备。嗟夫！《禹贡》史
也，圣人删而为经；《春秋》，经也，三传列而为史；汉、唐以
降，合而为志；虽繁简不同，道一而已矣。是志也，上分
天文，下奠星土；贯串礼乐、禋祀、疆场、食货、艺文之事，
谅不足征前史之万一。然一方大概，亦可见其什六、
七云。